讀杜詩至減米散同舟路難思共濟舟人偶來告饑似詩讖也
作者：朱翌
朝代：宋

paragraphs: 老翁起布衣，詩史天下選。
眼中無全牛，萬象轉綮窽。
曹劉知幾輩，波瀾付一卷。
凄其憂世心，妙若醫國扁。
惜哉無孔子，不得並墳典。
豹露管中班，吾猶及淺淺。
歲月走江淮，冷淡空盤盞。
諸子不見味，咀嚼必禁臠。
遺編過三復，奧義見百遍。
長言起清風，竦立侍冠冕。
減米散同舟，讀已事在眼。
吾豈監河侯，不救在陳患。
生塵甑屢空，戛釜聲不免。
迢迢千里程，與汝共艱嶮。
雖無百丈牽，顧有衆力挽。
願學平原公，試草乞米簡。
更問偕來人，恐有蔡明遠。